TARYBOS SPRENDIMAS
2004 m. lapkričio 19 d.
leidžiantis Vokietijai taikyti priemonę, nukrypstančią nuo šeštosios Direktyvos 77/388/EEB dėl valstybių narių įstatymų, susijusių su apyvartos mokesčiais, suderinimo 17 straipsnio
(2004/817/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. šeštąją Tarybos direktyvą 77/388/EEB dėl valstybių narių įstatymų, susijusių su apyvartos mokesčiais, suderinimo - bendra pridėtinės vertės mokesčio sistema: vienodas apskaičiavimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
Laiške, kurį Komisijos Generalinis sekretoriatas užregistravo 2004 m. kovo 22 d., Vokietijos valdžios institucijos prašo leisti toliau taikyti išimtį, kuri buvo suteikta Tarybos sprendimo 2000/186/EB (2) 1 straipsniu.
(2)
Kitos valstybės narės apie laišką buvo informuotos 2004 m. rugpjūčio 6 d.
(3)
Šia išimtimi siekiama neleisti atskaityti PVM už tas prekes ir paslaugas, kurias apmokestinamasis asmuo arba jo darbuotojai daugiau kaip 90 % naudoja privatiems poreikiams tenkinti arba apskritai ne verslo tikslams. Ši priemonė nukrypsta nuo Direktyvos 77/388/EEB 17 straipsnio su pakeitimais, padarytais tos direktyvos 28f straipsniu, ir yra pateisinama, siekiant supaprastinti PVM mokėjimo tvarką; ji daro įtaką tik nežymiai mokesčio sumai, apskaičiuojamai galutinio vartojimo etape.
(4)
Nors išimties galiojimo laikas pasibaigė 2004 m. birželio 30 d. (3), tačiau teisinė padėtis ir supaprastinimo priemonės taikymą pagrindžiantys faktai nepasikeitė ir toliau išlieka.
(5)
2004 m. balandžio 29 d. sprendimu C-17/01 byloje Teismas nusprendė, kad šios procedūros nustatymas iki Tarybos sprendimo 2000/186/EB priėmimo neatskleidė pažeidimų, kurie turėtų įtakos to sprendimo galiojimui; todėl Vokietijai turėtų būti leista taikyti supaprastinimo priemonę tolesniam laikotarpiui iki 2009 m. gruodžio 31 d.
(6)
Ši išimtis nedarys įtakos Bendrijos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 77/388/EEB 17 straipsnio 2 dalies, Vokietijai suteikiama teisė neleisti atskaityti PVM už tas prekes ir paslaugas, kurias apmokestinamasis asmuo arba jo darbuotojai daugiau kaip 90 % naudoja privatiems poreikiams tenkinti arba apskritai ne verslo tikslams.
2 straipsnis
Šis sprendimas taikomas iki 2009 m. gruodžio 31 d.
3 straipsnis
Šis sprendimas skirtas Vokietijos Federacinei Respublikai.
Priimta Briuselyje, 2004 m. lapkričio 19 d.